รมว.ไอซีที ลั่นประมูล 3 จี คืบ
&nbsp;ระนองรักษ์ เผย ประมูลคลื่น 3 จีคืบหน้า สั่งทีโอทีแก้ปัญหาภายใน 90วัน&nbsp;
2 ก.พ. 2553

ระนองรักษ์ เผย ประมูลคลื่น 3 จีคืบหน้า สั่งทีโอทีแก้ปัญหาภายใน 90วัน  
ร.ต.(หญิง)ระนองรักษ์ สุวรรณฉวี   รมว.เทคโนโลยีสารสนเทศและการสื่อสาร (ไอซีที) ได้รับมอบหมายจาก นายอภิสิทธิ์ เวชชาชีวะ นายกรัฐมนตรี ชี้แจงกระทู้ถามด่วนของ นายประสาร มฤคพิทักษ์ ส.ว.สรรหา ถึงความคืบหน้าในการดำเนินการประมูลคลื่นความถี่ 3 จี ของคณะกรรมการกิจการโทรคมนาคมแห่งชาติ (กทช.) โดยยืนยันว่า การดำเนินการไม่ได้หยุดชะงัก แม้ว่าการสรรหา กทช.แทนตำแหน่งที่ว่างยังไม่เสร็จสิ้นสมบูรณ์ โดยขณะนี้ได้มอบนโยบายให้บริษัท ทีโอที ดำเนินการแก้ไขปัญหาต่างๆ และจากการเปิดให้บริการ 3 จี ระยะแรก โดยเฉพาะปัญหาสัญญาณขาดหายในบางพื้นที่ ทางทีโอทีจะต้องเติมสัญญาณให้เต็ม อาทิ ลานจอดรถใต้อาคาร ห้างสรรพสินค้า โดยกำหนดกรอบเวลาการดำเนินงานให้แล้วเสร็จภายใน 90 วัน พร้อมขอให้ผู้ใช้บริการแจ้งปัญหาไปยังทีโอที
ร.ต.(หญิง)ระนองรักษ์ เปิดเผยด้วยว่า ขณะนี้ทีโอทีกำลังจัดทำแผนธุรกิจ ซึ่งจะต้องนำแผนมาชี้แจงให้กระทรวงไอซีที ทราบเพื่อศึกษารายละเอียด ก่อนส่งเรื่องไปให้สำนักงานคณะกรรมการพัฒนาการเศรษฐกิจและสังคมแห่งชาติ (สศช.) พิจารณา ซึ่งคาดว่าจะสามารถเสนอเข้าที่ประชุมคณะรัฐมนตรีได้ภายในเดือนนี้